 NA WYCLIFFE NYABERI  RAIS William Ruto amesema serikali yake italipa madeni yote yanayokabili viwanda vya sukari eneo la Nyanza na sehemu zingine za Magharibi mwa Kenya, ili kuinua kilimo cha zao hilo kinachodorora. Rais vilevile amekariri msimamo wake wa hapo awali kuwa hatawasaza matapeli na mabroka walioteka nyara sekta hiyo na kusema atafanya kila juhudi kuwakomboa wakulima wa miwa kutoka kwa minyororo hiyo ya utumwa. Kwenye ziara yake Juampili, Oktoba 8, 2023 katika Kaunti ya Migori, Dkt Ruto alisema viwanda vyote vya maeneo hayo vimekuwa vikitapatapa kutokana na mzigo wa madeni ambayo alisema yamegonga Sh117 bilioni. Rais alitaja mfano wa kiwanda cha Sony, alichosema kinazongwa na deni la Sh856 milioni lakini akaambia wakulima wawe na kila sababu ya kutabasamu kwani deni hilo litaondolewa. “Tumejumuisha madeni yote yanayokumba viwanda vya miwa. Kwa jumla, madeni hayo ni Sh117 bilioni na tayari tumeyafuta. Baada ya wiki mbili zijazo, tutaweka mikakati na mbinu kuhusu uongozi bora wa kupeleka viwanda hivyo mbele,” Dkt Ruto alisema alipohudhuria maombi katika chuo cha Mafunzo ya Ualimu cha Uriri, Migori kabla ya kukutana na wakulima wa miwa mjini Awendo. Kiongozi wa faifa alishangazwa na jinsi pesa za wakulima hao zilikuwa zikibadhiriwa ilhali walikuwa na bidii shambani. “Hatuwezi kuchukua pesa za umma na kuziweka kwenye shimo. Haiwezekani pesa za wakulima ziibwe na wachache kujifaidi ilhali wao ndio wenye kufanya kazi nyingi. Ni lazima tukomeshe hulka kama hizo na tutahakikisha usimamizi mzuri wa sekta hiyo,” Dkt Ruto aliongeza. Mbali na kuahidi ufufuzi wa kilimo hicho, Rais alitumia ziara hiyo kupigia debe serikali yake akisema atawahudumia Wakenya wote bila ubaguzi wowote. Tangu Ijumaa, Rais amekuwa katika eneo la Luo Nyanza; ngome ya kinara wa upinzani Raila Odinga akiwarai wakazi kwa ahadi chungu nzima za maendeleo. Rais aliahidi mazuri katika uvuvi wa samaki, kuimarisha miundo msingi muhimu ya barabara, vyuo na hospitali. Katika ziara hizo zote, Rais alipokelewa na magavana Gladys Wanga (Homabay), Ochilo Ayacko (Migori), James Orengo (Siaya) na Profesa Anyang Nyong’o (Kisumu). Pia alisindikizwa na mawaziri Eliud Owalo (Teknolojia) Susan Nakhumicha (afya), Ezekiel Machogu (elimu), Salim Mvurya (Madini), Moses Kuria (Huduma za Utumishi wa Umma) na wabunge kadhaa. Waziri Owalo alisema eneo la Nyanza haliwezi kusalia nje ya uundwaji wa serikali ijayo na atazidi kurai watu wa jamii yake kumuunga Rais mkono. Gavana Ochilo alisema atazidi kushirikiana na serikali kuu kwa faida ya maendeleo kwani wao ni marafiki, licha ya tofauti zao za chama. 